驪山歌
作者：李廌
朝代：宋

paragraphs: 君門如天深九重，君王如帝坐法宮。
人生難處是安穩，何爲來此驪山中。
複道連雲接金闕，樓觀隠隠橫翠紅。
林深谷暗迷八駿，朝東暮西勞六龍。
六龍西幸峨眉棧，悲風便入華清院。
霓裳蕭散羽衣空，麋鹿來遊墟市變。
我上朝元春半老，滿地落花人不掃。
羯鼓樓高掛夕陽，長生殿古生青草。
可憐吳楚兩醯雞，築臺未就已堪悲。
長楊五柞漢幸免，江都樓成隋自迷。
由來流連多喪德，宴安鴆毒因奢惑。
三風十愆古所戒，不必驪山可亡國。